Diari Oficial de la Generalitat Valenciana


Sumari del DOGV 8234, del 14-02-2018 (2018/1311)

RESOLUCIÓ de 7 de febrer de 2018, del director general de l'Institut Valencià de la Joventut, per la qual es fa pública la convocatòria de la campanya Viu la Solidaritat, en la modalitat de Camps de Voluntariat Juvenil, per a l'any 2018.
---------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8234

Data del DOGV
:   14-02-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/1311


Data del document
:   07-02-2018

Organisme emissor
:   Institut Valencià de la Joventut

Tipus de document
:   Resolució

Descriptors 

:   * ajuda pública

RESOLUCIÓ de 7 de febrer de 2018, del director general de l'Institut Valencià de la Joventut, per la qual es fa pública la convocatòria de la campanya Viu la Solidaritat, en la modalitat de Camps de Voluntariat Juvenil, per a l'any 2018. [2018/1311]  
L'article 49.1.25 de l'Estatut d'Autonomia de la Comunitat Valenciana atribueix a la Generalitat competència exclusiva en matèria de joventut.  
La Llei 15/2017, de 10 de novembre, de la Generalitat, de polítiques integrals de joventut, té com a finalitat garantir que la gent jove puga definir i construir el seu projecte vital, individual i col·lectiu, en igualtat d'oportunitats. Igualment, aquesta regulació persegueix garantir la participació i la coresponsabilitat de les persones joves en la presa de decisions, i fomentar al màxim els espais de trobada i de debat.  
  
L'article 4 de la Llei 15/2017 assenyala que, a més dels drets reconeguts en altres normes a les persones joves, com a grup demogràfic amb necessitats específiques, se'ls reconeix el dret a l'oci i el benestar, entre d'altres.  
Entre les funcions atribuïdes a l'Institut Valencià de la Joventut, l'article 7 de la dita llei esmenta les de fomentar i donar suport al voluntariat juvenil, i potenciar l'acreditació de les habilitats i les competències adquirides en realitzar-les, i l'article 44 estableix que la Xarxa Valenciana d'Oci Educatiu és el conjunt dels serveis i espais físics que serveixen per a la realització d'activitats d'oci educatiu, socials, culturals, esportives, mediambientals i de temps lliure que permeten el desenvolupament integral de la joventut i que eduquen en hàbits de participació i en valors de compromís i integració social.  
En aquesta línia, l'Institut Valencià de la Joventut organitza els camps de voluntariat juvenil, unes activitats juvenils en les quals un grup de joves de diverses procedències es comprometen de forma voluntària i desinteressada a desplegar un projecte de treball amb contingut social en favor de la comunitat, combinat amb activitats complementàries d'animació. La realització del projecte és un mitjà per a fomentar valors de convivència, de tolerància, de participació, de solidaritat i d'aprenentatge intercultural.  
A fi d'afavorir el desenvolupament integral de la joventut i de contribuir al seu respecte a la diversitat cultural, i també de facilitar la seua inserció social, l'Institut Valencià de la Joventut és el responsable de l'organització de les activitats que es despleguen a la Comunitat Valenciana. Així mateix, l'intercanvi de places que es fa amb altres comunitats autònomes i amb el Servei Voluntari Internacional, adscrit a l'Institut de la Joventut, permet als joves valencians la participació en activitats de caràcter nacional i internacional.  
En virtut de l'anterior i fent ús de les facultats que l'article 11 de la Llei 15/2017, de 10 de novembre, de la Generalitat, de polítiques integrals de joventut, confereix al director general de l'Institut Valencià de la Joventut, resolc:  
  
Fer pública la convocatòria de la campanya Viu la Solidaritat en la modalitat de Camps de Voluntariat Juvenil per a l'any 2018, d'acord amb les bases de l'annex I, i els models que s'inclouen com a annexos II, III, IV i V a aquesta resolució.  
Contra la present resolució, que posa fi a la via administrativa, podrà interposar-se potestativament recurs de reposició davant del mateix òrgan que la va dictar, en el termini d'un mes comptador a partir de l'endemà de la seua publicació en el Diari Oficial de la Generalitat Valenciana (DOGV), o bé, directament, recurs contenciós administratiu davant del jutjat contenciós administratiu competent, en el termini de dos mesos comptadors a partir de l'endemà de la seua publicació en el DOGV. Tot això d'acord amb el que preveuen els articles 123 i 124 de la Llei 39/2015, d'1 d'octubre, del procediment administratiu comú, i els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, i sense perjuí que les persones interessades puguen interposar qualsevol altre recurs que consideren oportú.  
  
València, 7 de febrer de 2018.- El director general de l'Institut Valencià de la Joventut: Jesús Martí Nadal.  
ANNEX I  
Bases de la campanya Viu la Solidaritat, modalitat Camps de Voluntariat Juvenil, per a 2018  
  
Primera. Objecte  
L'Institut Valencià de la Joventut (d'ara endavant, IVAJ), convoca places, adreçades a joves residents a la Comunitat Valenciana, per a participar en la campanya Viu la Solidaritat, en el Programa dels Camps de Voluntariat Juvenil de la Comunitat Valenciana, d'altres comunitats autònomes i de països estrangers, en les convocatòries A, B i C.  
Convocatòria A: camps a la primavera.  
Convocatòria B: camps a l'estiu.  
Convocatòria C: camps a l'hivern.  
  
Segona. Places oferides  
Amb la finalitat de facilitar a les persones joves la possibilitat de participar en accions voluntàries, que els permeten desenvolupar el seu compromís amb la societat, l'IVAJ convoca places en els camps de voluntariat juvenil, activitats dirigides a desplegar projectes socials de diferents modalitats.  
2.1. La relació de places i projectes dels camps de voluntariat juvenil a la Comunitat Valenciana s'exposaran com a mínim cinc dies abans de l'inici del procés d'inscripció a les seus de les oficines de l'IVAJ d'Alacant, de Castelló de la Plana i de València, i també en el web de l'IVAJ, www.ivaj.gva.es/viu-la-solidaritat.  
2.2. La relació de places i projectes dels camps de voluntariat juvenil en altres comunitats autònomes i a l'estranger s'exposaran a les seus de les oficines de l'IVAJ d'Alacant, de Castelló de la Plana i de València, i també en el web de l'IVAJ, www.ivaj.gva.es/viu-la-solidaritat, a mesura que se'n dispose.  
  
Tercera. Serveis inclosos en els camps de voluntariat juvenil  
3.1. Als camps de voluntariat juvenil organitzats a la Comunitat Valenciana s'inclouen els serveis següents:  
a) Allotjament dels joves en instal·lacions adequades a l'objecte de l'activitat.  
b) Alimentació en règim de pensió completa.  
c) Formació necessària per al correcte desenvolupament del projecte tècnic.  
d) Programa d'oci educatiu, amb activitats d'animació i de tipus cultural que es duguen a terme durant el torn.  
e) Assegurança d'accidents i de responsabilitat civil.  
3.2. Els camps de voluntariat juvenil organitzats en altres comunitats autònomes i pel Servei Voluntari Internacional (d'ara endavant, SVI) es regiran per les seues pròpies normatives; és a dir, l'IVAJ hi actuarà d'enllaç entre els i les joves i la comunitat autònoma o l'entitat organitzadora del camp, i no serà responsable de les admissions definitives, dels canvis de dates o de les suspensions de torns, ni tampoc del tipus d'allotjament, l'alimentació, les hores de treball, l'organització del temps lliure ni de la devolució de la quota.  
3.3. La cobertura sanitària per malaltia comuna, i també la despesa farmacèutica, seran a càrrec de la persona participant.  
3.4. El transport d'incorporació als camps de voluntariat juvenil, i també el de tornada als seus domicilis serà a càrrec dels joves participants.  
  
Quarta. Durada dels camps de voluntariat juvenil  
4.1. Convocatòria A: camps a la primavera  
Els camps organitzats a la Comunitat Valenciana es faran entre el 30 de març i el 8 d'abril de 2018, i tindran una durada de 9 dies naturals.  
  
4.2. Convocatòria B: camps a l'estiu  
4.2.1 Els camps organitzats a la Comunitat Valenciana es faran, preferentment, durant els mesos de juliol i agost, i tindran una durada de 15 dies naturals, tret d'aquells casos en què, per les característiques de l'activitat, se n'aconselle una durada diferent.  
  
4.2.2. Els camps organitzats en altres comunitats autònomes i pel SVI es duran a terme, preferentment, durant els mesos de juliol i agost, i la durada dependrà de la comunitat autònoma o l'entitat organitzadora de cada camp.  
4.3. Convocatòria C: camps a l'hivern  
Els camps organitzats a la Comunitat Valenciana es faran entre el 26 de desembre de 2018 i el 5 de gener de 2019, i tindran una durada de 10 dies naturals.  
  
Cinquena. Participants  
5.1. Podran sol·licitar plaça en camps de voluntariat juvenil els joves residents a la Comunitat Valenciana que, en iniciar-se l'activitat corresponent, complisquen els requisits que marque el camp de voluntariat escollit.  
5.2. L'edat per a participar en els camps de voluntariat juvenil organitzats a la Comunitat Valenciana estarà compresa entre els 15 i els 30 anys. Els joves participants hauran de tindre complida l'edat mínima i no superar, al començament de l'activitat, l'edat màxima assenyalada en cada camp de voluntariat.  
5.3. En els camps de voluntariat juvenil organitzats en altres comunitats autònomes i pel SVI, les edats de participació seran les que fixe la comunitat autònoma o l'entitat organitzadora de cada camp.  
  
  
Sisena. Compromís dels participants  
6.1. Els participants en els camps de voluntariat juvenil es comprometran a:  
a) Treballar desinteressadament els dies i les hores que estipule el projecte del camp en què s'inscriuen.  
b) Col·laborar en el desplegament de la programació de les activitats d'animació i a participar-hi.  
c) Contribuir a l'organització general del camp (tasques de neteja, de cuina, d'administració i similars).  
d) Respectar les distintes creences, ideologies i diferències de totes les persones que hi participen.  
e) Romandre al camp des del començament fins a l'acabament de l'activitat programada.  
f) Respectar les normes de règim intern i de convivència pròpies de cada camp, que seran entre d'altres les següents:  
- Acceptar les indicacions de les persones responsables de l'activitat.  
- Complir els horaris en general.  
- No utilitzar vehicles particulars durant la celebració del camp de voluntariat.  
L'incompliment, per part d'algun participant, de qualsevol aspecte d'aquest compromís podrà donar lloc a la seua exclusió de l'activitat.  
  
6.2. La no-realització, per part d'algun participant, del treball tècnic o la falta dels requisits necessaris prevists en cada projecte tècnic podrà donar lloc a la seua exclusió de l'activitat.  
  
Setena. Preinscripció en els camps de voluntariat juvenil  
7.1. Les persones interessades a participar en els camps de voluntariat juvenil convocatòria B faran una preinscripció a través d'internet.  
  
Per fer la preinscripció s'haurà d'emplenar el formulari publicat en el web de l'IVAJ, en l'adreça següent: www.ivaj.gva.es/viu-la-solidaritat  
  
7.2. La preinscripció per a la convocatòria B es podrà fer des de les 09.00 hores de l'1 de març fins a les 14.00 hores del dia 16 d'abril de 2018.  
7.3. Per fer la preinscripció, les persones interessades hauran de facilitar les dades següents: nom i cognoms, el número de DNI o d'un document equivalent, l'adreça de correu electrònic i almenys un telèfon de contacte.  
7.4. Cada persona interessada podrà fer una sola preinscripció, en la qual podrà fer la reserva per a tres persones com a màxim, i haurà d'indicar, a més de les seues dades, el nom i els cognoms de les altres dues persones sol·licitants, si s'esqueia, a l'efecte de formalització de la inscripció, d'acord amb la base 8.2. Ningú no podrà figurar en més d'una preinscripció, siga com a titular siga com a acompanyant.  
  
Huitena. Inscripció en els camps de voluntariat juvenil  
8.1. Convocatòria A  
La inscripció es farà a la seu de l'IVAJ del carrer de l'Hospital, 11, de València, i a les unitats i territorials de l'IVAJ d'Alacant i de Castelló, del 19 de febrer al 2 de març de 2018.  
8.2. Convocatòria B  
8.2.1. La inscripció es farà per ordre, entre les persones titulars de la preinscripció d'acord amb la base 7, a partir del nombre que determine el sorteig que es celebrarà en acte públic el dia 19 d'abril de 2018, a les 10.00 h, a la seu de l'IVAJ del carrer de l'Hospital, número 11, de València. L'ordre per formalitzar les inscripcions dels titulars i de les altres dues persones sol·licitants, si s'esqueia, es podrà consultar en el web de l'IVAJ. En la llista per al sorteig únicament figurarà la persona titular i el número de la preinscripció.  
8.2.2. La inscripció es podrà fer a la seu de l'IVAJ del carrer de l'Hospital, 11, de València, i a les unitats territorials de l'IVAJ d'Alacant i de Castelló, a partir del dia 25 d'abril de 2018.  
8.2.3. De conformitat amb l'ordre establit, el dia i a l'hora assignats la persona titular i les altres dues sol·licitants, si s'esqueia, presentaran a l'oficina corresponent els DNI originals, o còpies confrontades, i, a continuació, triaran el camp sense que ningú ocupe més d'una plaça en cada una de les convocatòries.  
8.2.4. La persona que no es presente a l'hora que li corresponga fer la inscripció podrà formalitzar-la en finalitzar els torns corresponents a aquell dia. Passat el dit termini, perdrà el torn.  
8.2.5. Una vegada conclosa la inscripció de totes les persones preinscrites i fins que s'exhaurisquen les places, l'IVAJ podrà inscriure en una activitat aquelles persones que ho sol·liciten.  
8.3. Convocatòria C  
La inscripció es farà a la seu de l'IVAJ del carrer Hospital, 11, de València, i a les unitats territorials de l'IVAJ d'Alacant i de Castelló, del 12 al 23 de novembre de 2018.  
8.4. Una vegada triat el camp, s'emplenarà la sol·licitud en un imprés normalitzat (annex II), que es pot trobar en el web de l'IVAJ www.ivaj.gva.es/viu-la-solidaritat.  
8.5. La sol·licitud s'haurà d'emplenar en tots els apartats, signar-la i lliurar-la en una de les oficines d'inscripció indicades a l'efecte, juntament amb la documentació requerida en la base novena. El termini per al lliurament de la sol·licitud i la documentació vencerà a les 14.00 hores de l'endemà de l'elecció del camp.  
  
Novena. Procediment de pagament i documentació  
9.1. D'acord amb la base 8.5, es disposarà fins a les 14.00 hores de l'endemà de l'elecció del camp per a fer el pagament de la quota que estableix la base onzena i lliurar la documentació següent:  
  
a) Sol·licitud d'inscripció.  
b) Justificant de l'abonament de la quota corresponent.  
c) Autorització expressa a l'IVAJ, inclosa en l'apartat E de la sol·licitud, perquè puga comprovar les dades d'identitat i de residència d'àmbit territorial de la persona sol·licitant, d'acord amb el que estableix el Decret 165/2010, de 8 d'octubre del Consell.  
d) Autorització expressa a l'IVAJ, inclosa en l'apartat E de la sol·licitud, perquè puga comprovar la inexistència d'antecedents penals per delictes sexuals de les persones voluntàries que participen en aquelles activitats en què hagen de conviure amb menors d'edat.  
e) Fitxa mèdica de la persona participant, segons el model de l'annex III, emplenada i signada.  
f) En les sol·licituds d'inscripció de joves menors d'edat, autorització signada de la mare, el pare, o tutor/a  
g) La documentació que sol·licite l'entitat organitzadora de cada camp.  
Si la persona sol·licitant no en presta els consentiments prevists en els apartats c i d, haurà d'aportar fotocòpia confrontada del document nacional d'identitat, passaport o targeta d'identificació d'estranger, segons siga procedent, o document acreditatiu de la residència d'àmbit territorial, així com el certificat negatiu de delictes de naturalesa sexual, si escau.  
Si de la comprovació efectuada resultara alguna discordança amb les dades facilitades per la persona interessada, l'òrgan instructor estarà facultat per a dur a terme les actuacions procedents per a aclarir-la.  
9.2. Una vegada lliurada la documentació i abonada la quota, no serà possible el canvi de plaça.  
9.3. Si, dins del termini assenyalat, no s'efectua l'ingrés corresponent o, havent-lo efectuat, no se'n lliura el resguard a l'oficina en què es va fer la inscripció, es podrà entendre que la persona sol·licitant ha desistit de la plaça i no originarà cap dret a ocupar-la ni a la devolució de la quota.  
  
Desena. Incorporació  
10.1. Els participants s'hauran d'incorporar al lloc indicat el primer dia del camp, i hauran de portar el DNI, la targeta sanitària i qualsevol altra documentació que sol·licite la comunitat autònoma o l'entitat organitzadora.  
10.2. Pel que fa als camps que es facen a l'estranger, la persona participant haurà de consultar, en qualsevol oficina de l'Institut Nacional de la Seguretat Social (INSS), la correspondència d'assistència sanitària amb el règim establit a Espanya. Posat que no hi haja cap correspondència, s'haurà d'obtindre la cobertura sanitària que es necessite al dit país.  
  
  
Onzena. Quota  
11.1 Camps organitzats a la Comunitat Valenciana  
11.1.1. Convocatòries A i C  
La quota per plaça i torn és de 60 ?, IVA inclòs.  
11.1.2. Convocatòria B  
La quota per plaça i torn és de 110 ?, IVA inclòs.  
11.2. L'import dels camps organitzats en altres comunitats autònomes i pel SVI serà el que establisca la comunitat autònoma o l'entitat organitzadora corresponent, i s'haurà d'ingressar en el compte bancari que s'indique en el moment oportú.  
  
Dotzena. Renúncia de plaça i sol·licitud de devolució de la quota  
12.1 Activitats organitzades per l'IVAJ i pel SVI  
12.1.1. La renúncia de plaça i, si escau, la sol·licitud de devolució de la quota, es farà sempre per escrit, utilitzant els models que s'hi adjunten (annexos IV i V), i presentant-la al Registre de la seu central de l'IVAJ de València, als de les unitats territorials d'Alacant i Castelló, o en qualsevol dels llocs que estableix l'article 16.4 de la Llei 39/2015, de 1 d'octubre, del procediment administratiu comú.  
  
En cas d'enviament per correu certificat, la presentació de la documentació a l'oficina de correus corresponent haurà de fer-se d'acord amb el que disposa l'article 31 del Reial decret 1829/1999, de 3 de desembre, en sobre obert, a fi que l'exemplar destinat a l'IVAJ siga datat i segellat abans de ser certificat. En el cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació el dia en què tinga entrada en el Registre de l'Institut Valencià de la Joventut.  
12.1.2. La renúncia a la plaça d'un camp de voluntariat haurà de presentar-se abans de l'inici de l'activitat i no implicarà la devolució de la quota ingressada, llevat dels casos especificats en la base 12.1.3 del present annex, després que la persona interessada en faça la sol·licitud.  
12.1.3. L'IVAJ procedirà a la devolució del 80 % de l'import de la quota quan, per causa sobrevinguda posteriorment a la formalització de la inscripció i no imputable a la persona interessada, no s'utilitze el servei. La causa haurà d'acreditar-se mitjançant document fefaent abans del començament de l'activitat o 48 hores després. A tal efecte, es consideraran o s'assimilaran a causa no imputable a la persona obligada els supòsits següents:  
a) Malaltia del/de la jove que li impedisca l'assistència a l'activitat. En aqueix cas, s'hi haurà d'adjuntar un certificat mèdic oficial, emplenat i signat, o un informe hospitalari.  
  
b) Malaltia o mort d'un familiar fins al segon grau de consanguinitat o afinitat. En aquest cas, s'hi haurà d'adjuntar un certificat oficial degudament emplenat i signat.  
c) Altres causes de força major, degudament justificades.  
Queden excloses de la possibilitat de devolució les raons que s'al·ludisquen com a conseqüència dels rendiments acadèmics en els diferents nivells educatius de les persones participants i la realització de qualsevol activitat preparatòria del curs acadèmic i de pràctiques universitàries, i també el gaudi de beques i els contractes laborals.  
La no-incorporació a l'activitat o la cancel·lació de la plaça una vegada començat el camp de voluntariat suposarà la pèrdua de l'import abonat.  
12.2. Activitats organitzades per altres comunitats autònomes  
Les renúncies a les places i les sol·licituds de devolució de quota dels camps de voluntariat juvenil organitzats per altres comunitats autònomes es faran d'acord amb les normes que establisca la comunitat autònoma corresponent.  
  
Tretzena. Modificació del programa  
L'Institut Valencià de la Joventut es reserva el dret de modificar el seu programa d'activitats, i també de suspendre'n alguna, si raons de qualsevol mena n'entrebanquen el normal desplegament.  
  
En cas de modificació o suspensió, es comunicarà tal circumstància a les persones interessades i se'ls oferirà una activitat alternativa de les existents en aquell moment o la devolució íntegra de la quota. La dita modificació es comunicarà per mitjà d'un anunci publicat en els taulers de les seus de l'IVAJ, a Alacant (Rambla Méndez Núñez, 41, 03117 Alacant), a Castelló (c/ Orfebres Santalínea, 2, 12356 Castelló de la Plana) i a València (c/ de l'Hospital, 11, 46678 València). També es publicarà en el web de l'IVAJ (www.ivaj.gva.es/viu-la-solidaritat).  
  
Catorzena. Acceptació de les bases  
La participació en la present convocatòria, inclosa la fase de preinscripció, implica l'acceptació de les bases que la regulen.